合崖湫
作者：王禹偁
朝代：宋

paragraphs: 合崖何嵌崆，湫水何浺瀜。
渟污暨積潦，滯泥不朝宗。
有時見鬼怪，無人薦王公。
止可飲麋鹿，未嘗産蛟龍。
山甿自神之，祠祀衆口同。
今春商於旱，太守職憂農。
先請境內山，熊耳有如聾。
乃迎是湫水，盈乎素缶中。
州民與郡吏，覡女雜巫童。
朝祈又夕禱，拜起虔且恭。
馨爐復奠爵，牲幣潔而豐。
適與天雨會，三日勢濛濛。
致謝送水歸，盡禮有始終。
水旱蓋定數，災祥與政通。
傅巖道喪久，咄爾貪天功。